Document ID: 31991R3499

Padomes Regula (EEK) Nr. 3499/91
(1991. gada 28. novembris),
ar ko paredz Kopienas sistēmu pētījumiem un ievadprojektiem saistībā ar zvejas resursu saglabāšanu un apsaimniekošanu Vidusjūrā
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1983. gada 25. janvāra Regulu (EEK) Nr. 170/83, ar ko izveido Kopienas zivsaimniecības resursu saglabāšanas un apsaimniekošanas sistēmu [1] un kas grozīta ar 1985. gada Spānijas un Portugāles Iestāšanās aktu, un jo īpaši tās 11. pantu,
ņemot vērā Komisijas priekšlikumu,
tā kā saskaņā ar Regulas (EEK) Nr. 170/83 2. pantu Padomei, ņemot vērā pieejamās zinātnes atziņas, jānosaka saglabāšanas pasākumi, kas vajadzīgi, lai sasniegtu minētās regulas 1. pantā noteiktos mērķus;
tā kā zvejas resursu saglabāšanas un apsaimniekošanas politikas īstenošana Vidusjūras reģionā kļūst arvien svarīgāka, lai saglabātu tās zvejas vietu vērtības un vērstu par labu jo īpaši piekrastes iedzīvotājiem;
tā kā kopējas sistēmas ieviešanas procesā sākumposmā jāveic pētījumi un ievadprojekti, lai noteiktu vietas, kur Kopienas pasākumi varētu atrisināt īpašas un sevišķi būtiskas problēmas;
tā kā šajā nolūkā Komisijai ar Zivsaimniecības nozares pastāvīgās komisijas palīdzību būtu jāpieņem sīki izstrādāti noteikumi šādu pasākumu piemērošanai,
IR PIEŅĒMUSI ŠO REGULU.
1. pants
Kā daļu no pakāpeniskas kopējās zvejas resursu apsaimniekošanas un saglabāšanas sistēmas ieviešanas Vidusjūrā saskaņā ar nosacījumiem, kas Komisijai jānosaka, var piešķirt finansu līdzekļus pētījumiem un ievadprojektiem.
2. pants
Pētījumiem un ievadprojektiem, kas minēti 1. pantā, jāaptver šādas prioritārās jomas:
- tradicionālās zvejniecības struktūras,
- tādas specializētās zvejniecības attīstība kā sūkļu, koraļļu, jūrasežu un jūras aļģu zvejniecība,
- zvejas darbību kontrole,
- statistikas tīkla attīstība,
- pētījumu koordinācija un zinātnisko datu izmantošana.
3. pants
Komisija, apspriedusies ar Zivsaimniecības nozares pastāvīgo komiteju, lemj par 1. punktā minētajiem pētījumiem un ievadprojektiem.
4. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1991. gada 28. novembrī

Labels: 7
20
6